જો આપણે પોતાની જાત પ્રત્યે જ આદર ન અનુભવતા હોઈએ, આપણામાં સ્વમાન જ ન હોય તો અન્યોને કઈ રીતે આદર આપી શકીશું? સ્વમાન એ એવી વસ્તુ છે જેની જરૂર આપણને પોતાની જાત પાસેથી જ છે. આ એક એવો નિઃશબ્દ સંદેશ છે જે આપણે વિશ્વને આપીએ છીએ, જે આપણી પોતાની જાતની સચ્ચાઈ, પોતાનામાં વિશ્વાસ દર્શાવે છે. અને એ વિશ્વને મક્કમતાપૂર્વક કહે છે કે આપણે આપણી જાતને અન્યની નજરોમાં કઈ રીતે જોવા ઈચ્છીએ છીએ. જો આપણને પોતાની જાત પ્રત્યે જ કોઈ માન ન હોય, પોતાની જાતને જ તુચ્છ ગણતા હોઈએ તો સ્વભાવિક રીતે અન્યોની નજરમાં આપણે આદર નહીં પામી શકીએ. આનો અર્થ એ જ થયો કે વિશ્વ પાસેથી જે આદરની આપણે અપેક્ષા રાખીએ છીએ એ આદર આપણે સૌપ્રથમ પોતાની જાતને આપવો જોઈશે.